《同雷伯石朱廉水宏善寺观海棠》
清代·胡世安

精蓝丛灌隐南村，双树还堪止世尊。地僻且能辞俗驾，春深犹有未醒魂。

攒红玉界铢衣缬，浮白云窠醉颊浑。谁是前身拈笑侣，乱香飘缀不留痕。

作者简介：（?—1663）明末清初四川井研人，字处静，号菊潭。明崇祯元年进士，官至少詹事。清顺治初降清，授原官，累迁武英殿大学士，兼兵部尚书。康熙间改秘书院大学士。